VUKOVARSKA CRVENA RUŽA

Jeste li ikada čuli legendu o crvenoj ruži. Ne, ne, ne mislim na onu iz Ljepotice i zvijeri, nego na priču imena *Vukovarska crvena ruža*. Ne znate tu priču? Onda ću vam ju ispričati.

Ne znam jesam li napomenuo, ali moje ime je Damir. Sin sam ratnika poginulog u Domovinskom ratu. Moja mama kaže da bih trebao biti ponosan, jer sam sin heroja, ali ja bih radije da je taj heroj sa mnom kod kuće. Nikada ga nisam upoznao. Moja mama je baš saznala da je trudna kada je tata morao u rat. Rekao je da će se zbog mene vratiti i ne može dočekati da me upozna. Obećanje, nažalost, nije uspio ispuniti. Sada mama i ja idemo prema njegovom „grobu“. Zapravo, to mu nije grob. Da mu je to grob, on bi morao ležati ondje. Ali ne leži! Nikada nismo saznali što mu se dogodilo niti kako je umro. Ne znamo gdje mu je tijelo završilo. Kako smo mama i ja odlazili prema vukovarskom groblju, sreli smo jednu komunalnu radnicu. Uređivala je cvijeće. Moja mama i ona dugo se već poznaju pa su odlučile malo porazgovarati. Kako meni njihovi razgovori uopće nisu zanimljivi, gledao sam uokolo. Skrenuo sam pogled na cvijeće koje je okopavala radnica. To su bile bijele ruže. Dobro, barem većina. U samoj sredini nalazila se jedna žarko crvena ruža. Kako je radnica vidjela da zbunjeno gledam cvijeće, rekla mi je da ne brinem i da će tu crvenu vrlo brzo iščupati. To je i učinila. S majkom sam nastavio hod prema groblju.

Sljedećeg dana išao sam u školu. Moja škola blizu je moje kuće, ali svejedno krećem dosta rano jer svaki put prije škole popričam s tatom. Tako sam i danas, no na putu do tatinog spomenika, nešto me omelo. Pogledao sam onaj cvjetnjak. U njegovoj sredini ponovno je cvala ona ista žarko crvena ruža. Tisuće pitanja vrtjelo se po mojoj glavi. Znam da ju je jučer radnica iščupala. Nije mogla preko noći narasti. Bio sam jako zbunjen. Moja zbunjenost se mogla primijetiti i u školi. Primijetio ju je moj učitelj povijesti. Sve sam mu ispričao. Njegov se posao temelji na činjenicama i u ovu priču baš nije mogao povjerovati. Koliko god mu se to činilo nevjerojatno i nemoguće, nastojao mi je pomoći. Rekao mi je što sam zapravo već i sam znao: „Možda si krivo vidio!“

Bio sam uvjeren da sam vidio tu ružu i nastavio sam ga uvjeravati u istinitost svoje priče. Kada sam već bio uvjeren u svoj neuspjeh, učitelj je uzeo papirić i napisao adresu.

„Ako ti netko može pomoći, to je onda ovaj gospodin.“dao mi je adresu i otišao iz razreda.

Nisam mogao izdržati i otišao sam na tu adresu. Vrata mi je otvorio neki stariji čovjek. Izgledao je sasvim normalno, samo što nije imao jednu nogu. Primio me u kuću i ponudio kolačem. Predstavio sam se i rekao mu što ga zanima.

„Jesi li u rodu sa Zvonimirom Ilićem?“upitao je.

„Da, on mi je tata.“odgovorio sam u čudu.

Ispričao mi je brojne priče o mom ocu. Moj tata bio je hrabri vojnik. Bio je neustrašiv. Često je govorio da je sada vrijeme dokazivanja. Vrijeme je da se izborimo za svoj narod i državu! Bio je osoba koja je neprestano bila uz svoje suborce. Nije mi znao reći kako je umro, ali su mu vojnici, koji su bili s njim na bojištu, rekli da je dao život za domovinu. Za svoju Hrvatsku!

U tom trenu bilo mi je toplo oko srca. Znao sam da je moj tata heroj, da je on zaslužan što danas živim u slobodnoj Hrvatskoj. Sve priče su me dirnule, ali mi ona tajanstvena ruža nije dala mira. Pitao sam ga zna li nešto o toj ruži! Nakon kraće stanke s mukom mi je odgovorio.

„Znam. Ta ruža je uistinu posebna. Moj ratni prijatelj i ja bili smo zaduženi za obranu tog dijela grada. Napali su nas neprijatelji. Zaštitio me svojim tijelom. Spasio me. Dao je svoj život za mene, svog prijatelja! Njegova krv potekla je po zemlji i ona više nikada nije bila ista. Na tom mjestu nikla je prekrasna žarko crvena ruža.“

To je bio kraj njegove priče. Zahvalio sam mu se i otišao kući. Ta ruža živi je spomenik svim braniteljima naše domovine. Ljudi ne znaju za tu legendu. Da znaju, sigurno ne bi ružu tako grubo čupali iz zemlje.

Sljedećeg jutra Damir nije otišao na groblje. Bio je pored tajanstvene ruže uz koju je na mramornoj ploči pisalo:

„U spomen na hrabre branitelje koji su svojom krvlju branili našu domovinu!“